**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Τμήματος Υπηρεσιών Πληροφορικής - Θέση Ανώτερου Λειτουργού Πληροφορικής (Σχέδια Υπηρεσίας) Κανονισμοί του 2022»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Σωτήρης Ιωάννου

Νίκος Γεωργίου Κωστής Ευσταθίου

Άριστος Δαμιανού

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεωςμελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 9 Μαρτίου 2022.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση του σχεδίου υπηρεσίας για τη θέση Ανώτερου Λειτουργού Πληροφορικής, στο Τμήμα Υπηρεσιών Πληροφορικής (ΤΥΠ), η οποία καθορίζεται ως θέση προαγωγής, ώστε να καταστεί δυνατή η επανεξέταση της πλήρωσης κενών θέσεων από την Επιτροπή Δημόσιας Υπηρεσίας (ΕΔΥ) και να επιτευχθεί συμμόρφωση με σχετική απόφαση του Ανωτάτου Δικαστηρίου.

Σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, το υφιστάμενο σχέδιο υπηρεσίας για τη θέση Ανώτερου Λειτουργού Πληροφορικής κρίθηκε από πρωτόδικο δικαστήριο, το οποίο εκδίκασε σχετική προσφυγή, ως παράνομο, λόγω του ότι, ενώ η εν λόγω θέση αφορά άσκηση της μηχανικής επιστήμης, εντούτοις στα απαιτούμενα προσόντα δε συμπεριλαμβάνεται πρόνοια για εγγραφή στο Επιστημονικό Τεχνικό Επιμελητήριο Κύπρου (ΕΤΕΚ) με βάση τις διατάξεις της οικείας νομοθεσίας. Περαιτέρω, η πιο πάνω απόφαση του πρωτόδικου δικαστηρίου κρίθηκε ως ορθή από το Ανώτατο Δικαστήριο στο πλαίσιο άσκησης αναθεωρητικής έφεσης.

Ακολούθως, υπό το φως των πιο πάνω και με βάση σχετική γνωμάτευση του Γενικού Εισαγγελέα της Δημοκρατίας, κρίθηκε ότι, για να μπορέσει η ΕΔΥ να προβεί σε επανεξέταση της πλήρωσης εννέα κενών θέσεων Ανώτερου Λειτουργού Πληροφορικής, πρέπει να προηγηθεί η τροποποίηση του εν λόγω σχεδίου υπηρεσίας, ώστε να επιτευχθεί συμμόρφωση με την απόφαση του Ανωτάτου Δικαστηρίου. Επιπροσθέτως, σύμφωνα με την πιο πάνω γνωμάτευση, το υπό συζήτηση σχέδιο υπηρεσίας πρέπει να έχει αναδρομική ισχύ, αφού η τροποποίησή του θα γίνει με σκοπό τη συμμόρφωση με την απόφαση του Ανωτάτου Δικαστηρίου.

Ως εκ των ανωτέρω και ύστερα από σχετική υπόδειξη του ΕΤΕΚ, στο υπό συζήτηση σχέδιο υπηρεσίας περιλήφθηκε πρόνοια στα απαιτούμενα προσόντα για εγγραφή στο ΕΤΕΚ στον κλάδο της ηλεκτρονικής μηχανικής, περιλαμβανομένης της μηχανικής της πληροφορικής, στην μηχανική της πληροφορικής, καθώς και σχετική σημείωση για αναδρομική ισχύ του εν λόγω σχεδίου υπηρεσίας από τις 12 Απριλίου 2012, ημερομηνία κατά την οποία το ΤΥΠ απέστειλε σχετική πρόταση στην ΕΔΥ για πλήρωση των πιο πάνω θέσεων.

Επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 2 Μαρτίου 2022, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η πιο πάνω υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.

2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά Νέες Δυνάμεις, το μέλος της επιτροπής βουλευτής του Εθνικού Λαϊκού Μετώπου και το μέλος της επιτροπής βουλευτής του Κινήματος Σοσιαλδημοκρατών ΕΔΕΚ επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, υπό το φως των πιο πάνω, υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

14 Μαρτίου 2022

Αρ. Φακ.: 23.03.059.023-2022

OΠ/ΝΧ,ΝΚ/ΧΧ